“โปรแก้ม” คว้าแชมป์ “ดีเคเตอร์-ฟอร์ไซธ์ คลาสสิก 2017”
"โปรแก้ม" ซิวแชมป์ ศึกซีเมตร้าทัวร์ รายการ “ดีเคเตอร์-ฟอร์ไซธ์ คลาสสิก 2017” รับเงินรางวัล 444,885 บาท ไปครอง 
20 มิ.ย. 2560


ผู้สื่อข่าวรายงานว่า น.ส.ช่อผกา แจ้งกิจ หรือ โปรแก้ม โปรดาวรุ่งวัย 23 ปี จากกรุงเทพฯ คว้าแชมป์ในซีเมตร้าทัวร์ หลังเข้าร่วมการแข่งขันซีเมตร้าทัวร์ 2017 ในรายการ “ดีเคเตอร์-ฟอร์ไซธ์ คลาสสิก 2017” ชิงเงินรางวัลรวม 130,000 เหรียญสหรัฐฯ หรือราว 4.5 ล้านบาท ซึ่งจัดการจัดการแข่งขันที่สนามกอล์ฟฮิกคอรี พอยท์ เมืองดีเคเตอร์ มลรัฐอิลลินอยส์ สหรัฐอเมริกา ระหว่างวันที่ 17-19 มิถุนายน ที่ผ่านมา
สำหรับผลการแข่งขัน 3 วัน 54 หลุม โปรแก้ม-ช่อผกา แจ้งกิจ เฉือนชนะ ทิฟฟานี ชาน จากประเทศฮ่องกงไปเพียงสโตรกเดียว โดยชัยชนะครั้งนี้เป็นครั้งแรกที่โปรแก้มคว้าแชมป์ในซีเมตร้าทัวร์ และเป็นแชมป์อาชีพรายการที่ 5 ต่อจากแค็กตัสทัวร์ที่สหรัฐอเมริกา 2 รายการ ออลไทยแลนด์กอล์ฟทัวร์ 1 รายการ และไต้หวันแอลพีจีเอทัวร์ 1 รายการ และทำให้อันดับทำเงินในซีเมตร้าทัวร์ พุ่งขึ้นมาอยู่อันดับที่ 16 และเป็นอันดับ 131 ของโลก